SA se eerste slimfoonfotokompetisie: Hier is die wenners!“Hande” deur die algehele wenner Chantelle Loots (Foto: The South African Mobile Photography Awards webwerf) Met haar slimfoonfoto getiteld “Hande” is Chantelle Loots die fotograaf wat as algehele wenner van die South African Mobile Photography Awards aangewys is. “Ek het sommer eendag my kinders se hande hier by die huis afgeneem,” vertel ŉ oorblufte Chantelle van Chantelle Loots Photography oor dié foto wat haar R35 000 in die sak gebring het. “Al die familielede het vir my gesê ek moet die mooi foto’s op my foon inskryf, en ek het op die laaste nipper hierdie foto ingestuur,” sê sy. “Ek het nog nooit vir ŉ kompetisie ingeskryf nie.” As algehele wenner ontvang Chantelle R30 000, en ŉ verdere R5 000 as afdelingswenner in die kategorie Swart & Wit. Die algehele prysgeld vir dié kompetisie beloop R150 000 en is geborg deur King Price. Chantelle ontvang ook ŉ splinternuwe, robuuste slimfoon geborg deur Blackview South Africa. Maroela Media is die mediavennoot van dié fotokompetisie. “Mense se reaksie op die aankondiging van Suid-Afrika se heel eerste Mobile Photography Awards was oorweldigend,” vertel Albert Bredenhann, eienaar van Pixel Pro Photography en organiseerder van dié fotografiekompetisie. Hy is ook ŉ professionele fotograaf. “Altesaam 2 004 mense het sowat 9 400 slimfoonfoto’s ingeskryf. Ek en die beoordelaarspaneel meen dat die inskrywings opwindend en kreatief was en boonop wys ŉ mens hoef nie noodwendig ŉ duur kamera in jou hand te hê om ŉ uitstekende foto te neem nie.” Jakoebie van Dyk het met haar foto, “Orange drop”, die algehele tweede plek verower, terwyl Stefan Harmse se “Suspended” vir hom die algehele derde plek besorg het. “Orange drop” deur Jakoebie van Dyk (Foto: The South African Mobile Photography Awards webwerf) “Suspended” deur Stefan Harmse (Foto: The South African Mobile Photography Awards webwerf) Die afdelingswenners in die onderskeie afdelings het elk R5 000 verower. In die afdeling Abstrak het Martie Swart met haar foto, “Into the glass”, die eerste plek verower. Matthew Jones se “Three in a row” het vir hom die wenplek in die afdeling Diereryk besorg, terwyl Hennie van Loggerenberg in die afdeling Kos met die eerste plek spog, met “Truffel and fudge”. “Into the glass” deur Martie Swart (Foto: The South African Mobile Photography Awards webwerf) “Three in a row” deur Matthew Jones (Foto: The South African Mobile Photography Awards webwerf) “Truffel and fudge” deur Hennie van Loggerenberg (Foto: The South African Mobile Photography Awards webwerf) Stefan Harmse het met sy selfoon in die hand met die louere weggestap in drie afdelings: die afdeling Argitektuur met “Perpetuity”, die afdeling Portrette met “Contemplating” én die afdeling Straat met “Suspended”. “Perpetuity” deur Stefan Harmse (Foto: The South African Mobile Photography Awards webwerf) In die afdeling Makro & Detail is Jakoebie van Dyk met “Orange drop” die wenner. Heidi Booysen se “Sunrise in the woods” het die eerste plek in die afdeling Natuur verower, met Belinda Burger se “My moeg is moeg” wat as wenner in die afdeling Mense gekies is. “Sunrise in the woods” deur Heidi Booysen (Foto: The South African Mobile Photography Awards webwerf) Die volledige lys wenners asook tweede en derde plekke is soos volg: Algeheel: Abstrak: Diereryk: Argitektuur Swart & Wit Kos Makro & Detail Natuur Mense Portrette Straat Al die wenfoto’s kan op die South African Mobile Photography Awards-webwerf gesien word. *Die kortlys vir die Eg Afrikaans-afdeling sal binnekort op Maroela Media beskikbaar wees waarna die lesers vir hul gunstelingfoto kan stem. Die wenner van die Eg Afrikaans-afdeling ontvang R5 000 en die Maroela-lesersgunsteling ontvang ŉ allemintige geskenkpak ter waarde van R2 000 van Maroela Media.